Usko toi elämään muutoksen Elämäni ennen uskoontuloa oli aika inhottava. Kiusasimme muita ja puhuimme irstaita. Muuten olin aivan normaali poika. Kävimme joka päivä koulun jälkeen pelaamassa kirjastossa tietokoneella pelejä netissä ja usein kaverit tulivat meille viettämään aikaa. Pääsiäisenä vuonna 2002, kun äitini tuli uskoon, olin 10-vuotias. Äiti käytti minua ja pikkuveljeäni seurakunnassa, jossa sitten uudestisynnyin. Kun äiti sinä kesänä kävi kasteella, sanoin hänelle, etten minä halua mennä kasteelle. Kun sitten eräs toinen uskoontullut seurakuntalainen kävi kasteella elokuussa, äitini kysyi, haluanko minä nyt mennä kasteelle. En halunnut. Kun tämä kyseinen seurakuntalainen soitti äidilleni ja varmisti, olemmeko tulossa, sanoin äidilleni, että haluan sittenkin mennä kasteelle. Luulen, että Herra antoi tämän ajatuksen minulle. Sinä päivänä sitten kävin kasteella. Kerroin tästä kavereilleni, eikä heillä sinänsä ollut mitään uskoontuloani vastaankaan. Eräs kaverini oli kiinnostunut uskon asioista ja kerroin hänelle Jeesuksesta. Hänkin tuli uskoon. Siinä sitten elelin normaalia uskovaisen, nuoren miehen elämää, kunnes kuudennella luokalla uskoni alkoi sammua. Luokallemme nimittäin tuli uusi tyttö, joka villitsi poikia. Minulla alkoi myöhemmin olla "juttua" tämän tytön kanssa, jolloin uskoni ei ollut todellakaan kehuttavassa tilassa. Kun tämä tyttö lähti koulustamme ennen 7. luokkaa, täytyin Pyhällä Hengellä uudelleen. Seitsemännellä luokalla olin aika normaali uskova nuori, kunnes tuli Suur-Helsingin seurakunnan nuorten leiri. Siellä oli niin valtava Pyhän Hengen läsnäolo, että se vahvisti uskoani erittäin paljon. Rukoilin ja ylistin siellä runsaasti. Täytyin myös Hengellä joka päivä. Rukoilimme toistemme puolesta myös paljon. Nyt olen menossa 8-luokalle leiriltä saamani vahvan uskon kanssa. Haluan kuitenkin itse muistaa, sekä muistuttaa muitakin: "Se, joka luulee seisovansa, katsokoon, ettei lankea." (1. Kor. 10:12).
> Siirry seuraavaan todistukseen TAUSTATIEDOT KUINKA TULLA USKOON LINKKEJÄ ETUSIVU	Copyright © 2002 Uskoontulo.net. Todistuksia saa lainata vain asianomaisten luvalla. Muita tekstejä saa käyttää vapaasti.